《冬雨叹》
明代·倪岳

近山茫茫远山黑，万里乾坤同一色。窗前乱脚雨如麻，窗里孤踪泪成血。

岁云暮矣三日雪，冰凝初晴地犹裂。不堪两日雨经宵，一点一声心寸折。

新坟已筑高嵯峨，旧坟犹作荒坡陀。长镵欲出泥没胫，对此踟蹰将奈何。

青松初长三尺过，买栽远自南山阿。一时委积不复数，厨奴失喜炊薪多。

年来苦恨穷愁续，把卷茕然不能读。寒灯冷雨愁转长，忍听东邻夜深哭。

晓起邻翁来致辞，丈人虽苦何足知。谁家葬母水盈坎，腊月庚申从𦵏师。

作者简介：倪岳（1444年—1501年）明代大臣。字舜咨，上元（今江苏南京）人，祖籍浙江钱塘。倪谦之子。好学能文，通晓经世之务。天顺八年（1464年）进士，授编修。成化中，累迁为礼部右侍郎。弘治中，官礼部尚书，历南京吏、兵二部尚书，还为吏部尚书，弘治十四年（1501年）十月，倪岳去世，享年五十八岁。著有《青溪漫稿》。